钦定古今图书集成/理学汇编/学行典/第007卷 > 易经 > 《说卦传》
## 钦定古今图书集成/理学汇编/学行典/第007卷 > 易经 > 《说卦传》

昔者圣人之作《易》也，将以顺性命之理。是以立天之
道，曰“阴与阳”，立地之道，曰“柔与刚”，立人之道，曰“仁与
义。”兼三才而两之，故《易》六画而成卦。分阴分阳，迭用
柔刚，故《易》六位而成章。

〈大全〉朱子曰：“阴阳以气言，刚柔以质言，仁义以理言。”阴阳成象，天道之所以立也；刚柔成质，地道之所以立也；仁义成德，人道之所以立也。道一而已，随事著见，故有三才之别，而于其中又各有体用之分焉，其实则一太极也。　阴阳是阳中之阴阳，刚柔是阴中之阴阳。刚柔以质言，是有个物了，见得是刚底柔底。阴阳以气言。